b'\n_START_ARTICLE_\nRajat kiinni!\n_START_PARAGRAPH_\nRajat kiinni! on suomalainen maahanmuuttovastainen kansanliike, joka sanoo toimivansa \xe2\x80\x9dkontrolloimatonta pakolaisvirtaa\xe2\x80\x9d vastaan. Liike syntyi syksyll\xc3\xa4 2015, kun Euroopan siirtolaiskriisin my\xc3\xb6t\xc3\xa4 Suomeen saapui lyhyess\xc3\xa4 ajassa tuhansia turvapaikanhakijoita. _NEWLINE_Er\xc3\xa4\xc3\xa4n tulkinnan mukaan liike aloitti toimintansa 30. elokuuta Salossa, kun taas toiset sanovat sen alkaneen Helsingiss\xc3\xa4, Torniossa ja Kemiss\xc3\xa4 19. syyskuuta 2015 pidetyiss\xc3\xa4 mielenosoituksissa. My\xc3\xb6hemmin mielenosoitukset levisiv\xc3\xa4t useille paikkakunnille eri puolille Suomea._NEWLINE_Tapahtumien j\xc3\xa4rjestelyiss\xc3\xa4 on liikkeen johdon lis\xc3\xa4ksi ollut mukana paikallisia toimijoita sek\xc3\xa4 muun muassa kansallismieliseksi luonnehdittu Suomen Sisu. Rajat kiinni! -liike toimii aktiivisesti my\xc3\xb6s Facebookissa, jossa sen ryhm\xc3\xa4ss\xc3\xa4 on yli yhdeks\xc3\xa4ntuhatta j\xc3\xa4sent\xc3\xa4._NEWLINE_Tammikuun 2016 alussa Rajat kiinni! l\xc3\xa4hetti tiedotteen, jossa se irtisanoutui kaikesta puoluepoliittisesta vaikuttamisesta, koska haluaa saada aikaan nopeampia tuloksia. Liike on ilmeisesti jakaantunut Uudenmaan l\xc3\xa4\xc3\xa4nist\xc3\xa4 ja Tampereelta johdettuihin ryhmiin ja esimerkiksi Tampereella j\xc3\xa4rjestettiin tammikuussa 2016 kaksi rinnakkaista Rajat kiinni! -mielenosoitusta._NEWLINE_Jakautumisen perimm\xc3\xa4isen\xc3\xa4 syyn\xc3\xa4 on mahdollisesti se, ett\xc3\xa4 Suomi Ensin -liike on pyrkinyt valjastamaan Rajat kiinni! -kansanliikkeen omiin puoluepoliittisiin p\xc3\xa4\xc3\xa4m\xc3\xa4\xc3\xa4riins\xc3\xa4, vaikka Rajat kiinni! -kansanliikkeen l\xc3\xa4ht\xc3\xb6kohtainen kanta oli puoluepolitiikasta irtipysyttely. Jyv\xc3\xa4skyl\xc3\xa4n yliopiston valtio-opin tutkijatohtori Tommi Kotosen mukaan Rajat kiinni -liikkeen toiminta l\xc3\xa4hentelee \xc3\xa4\xc3\xa4rioikeistolaisuutta.\n_START_SECTION_\nSyksy 2015\n_START_PARAGRAPH_\nAlkuper\xc3\xa4isen syk\xc3\xa4yksen Rajat Kiinni! -kansanliikkeen syntyyn antoi sek\xc3\xa4 Suomea kohdannut mittava pakolaiskriisi ett\xc3\xa4 kes\xc3\xa4ll\xc3\xa4 2015 kohahduttanut Olli Immosen (PS) lausunto, jossa h\xc3\xa4n julisti sodan monikulttuurisuuden painajaista vastaan.  Liikkeen nimi syntyi mielenosoituksissa k\xc3\xa4ytetyst\xc3\xa4 iskulauseesta._NEWLINE_Salossa j\xc3\xa4rjestettiin mielenosoitus maahanmuuttoaallon vastustamiseksi 30. elokuuta 2015.  Liikkeen my\xc3\xb6hemmist\xc3\xa4 aktiiveista paikalla olivat ainakin Jani Salomaa, Pekka Kemppainen, Karin Zeiger ja Susanna Kaukinen. Ainakin Kemppainen ja Kaukinen on mainittu julkisuudessa perustajaj\xc3\xa4seniksi. _NEWLINE_Pian sen j\xc3\xa4lkeen j\xc3\xa4rjestettiin Rajat kiinni! -mielenosoitukset, jotka pidettiin 19. syyskuuta Helsingin Narinkkatorilla, Suomen ja Ruotsin v\xc3\xa4lisell\xc3\xa4 rajaylityspaikalla Torniossa sek\xc3\xa4 viel\xc3\xa4 my\xc3\xb6hemmin samana iltana Kemiss\xc3\xa4. _NEWLINE_Suurin yksitt\xc3\xa4inen mielenosoitus oli 2. ja 3. lokakuuta j\xc3\xa4rjestetty Rajat Kiinni! -mielenosoitus, joka j\xc3\xa4rjestettiin ainakin kuudella paikkakunnalla sek\xc3\xa4 Suomessa ett\xc3\xa4 Tallinnassa. Mielenosoituksen j\xc3\xa4rjest\xc3\xa4jiksi ilmoitettiin Facebook-tapahtumassa mm. James Hirvisaari, Susanna Kaukinen, Pekka Kemppainen ja Eero Tillanen.   Lahden mielenosoituksessa puhui muun muassa James Hirvisaari ja sek\xc3\xa4 Lahdessa ett\xc3\xa4 Helsingiss\xc3\xa4 luettiin Kristiina Ojulandin l\xc3\xa4hett\xc3\xa4m\xc3\xa4 tervehdys. _NEWLINE_Pohjois-Suomen tapahtumien j\xc3\xa4rjest\xc3\xa4j\xc3\xa4 ja koollekutsuja oli torniolainen yritt\xc3\xa4j\xc3\xa4 Raimo Toppala. Jokainen mielenosoitus ker\xc3\xa4si noin 200\xe2\x80\x93300 osallistujaa, mutta esimerkiksi Ruotsin poliisin arvion mukaan Torniossa oli jopa 600 rajalle ihmismuurin muodostanutta mielenosoittajaa. Syys\xe2\x80\x93lokakuun aikana Torniossa pidettiin useita Rajat kiinni! -mielenosoituksia, joihin j\xc3\xa4rjestettiin bussikuljetuksia my\xc3\xb6s muualta Suomesta. Niist\xc3\xa4 viimeisimpiin osallistui en\xc3\xa4\xc3\xa4 noin sata henkil\xc3\xb6\xc3\xa4._NEWLINE_Syksyn 2015 aikana mielenosoituksia j\xc3\xa4rjestettiin Helsingin ja Tornion lis\xc3\xa4ksi ainakin Turussa, Tampereella, Lahdessa, H\xc3\xa4meenlinnassa, Jyv\xc3\xa4skyl\xc3\xa4ss\xc3\xa4, Oulussa, Mikkeliss\xc3\xa4, Hyvink\xc3\xa4\xc3\xa4ll\xc3\xa4 ja Savonlinnassa. Lahden tapahtumassa oli noin 300 mielenosoittajaa ja H\xc3\xa4meenlinnassa sata, mutta Tampereella, Mikkeliss\xc3\xa4 ja Savonlinnassa n\xc3\xa4htiin vain 20\xe2\x80\x9330 henkil\xc3\xb6\xc3\xa4. Marraskuun lopussa Heinolan torilla j\xc3\xa4rjestettyyn mielenosoitukseen ei ilmaantunut yht\xc3\xa4\xc3\xa4n osallistujaa. Tapahtumat sujuivat p\xc3\xa4\xc3\xa4osin rauhallisesti, mutta esimerkiksi Lahdessa poliisi ilmoitti korjanneensa talteen useita p\xc3\xa4ihtyneit\xc3\xa4 mielenosoittajia.\n_START_SECTION_\nTalvi ja kev\xc3\xa4t 2016\n_START_PARAGRAPH_\nTalven ja kev\xc3\xa4\xc3\xa4n 2016 aikana Rajat kiinni! mielenosoitukset laajenivat Poriin, Kokkolaan, Kaarinaan, Raisioon, ja Rovaniemelle. Sein\xc3\xa4joella puolestaan j\xc3\xa4rjestettiin 6. helmikuuta Rajat kiinni! -mielenosoitus, joka oli osa saksalaisen Pegidan yleiseurooppalaista maahanmuuttovastaista mielenosoitusp\xc3\xa4iv\xc3\xa4\xc3\xa4. Sein\xc3\xa4joen tapahtumaa olivat j\xc3\xa4rjest\xc3\xa4m\xc3\xa4ss\xc3\xa4 my\xc3\xb6s Suomen Sisu, Finnish Defence League sek\xc3\xa4 kadunturvajoukko 105th Guardians. Puhujina olivat muun muassa perussuomalaisten kansanedustaja Teuvo Hakkarainen ja Viron konservatiivisen kansanpuolueen edustaja. Tapahtumassa oli noin 200 osallistujaa. Pegidan mielenosoitukseen osallistuttiin tukimielenosoituksella my\xc3\xb6s Helsingiss\xc3\xa4 Rajat Kiinni! -liikkeen toimesta._NEWLINE_Vuoden 2016 puolella j\xc3\xa4rjestetyt mielenosoitukset eiv\xc3\xa4t en\xc3\xa4\xc3\xa4 ker\xc3\xa4nneet samanlaisia yleis\xc3\xb6m\xc3\xa4\xc3\xa4ri\xc3\xa4 kuin edellisen\xc3\xa4 syksyn\xc3\xa4. Rovaniemell\xc3\xa4 ja Kokkolassa oli noin sata osallistujaa, Porin soihtukulkueessa noin 60, Raisiossa parikymment\xc3\xa4 ja Kaarinassa noin kymmenkunta ihmist\xc3\xa4. Sein\xc3\xa4joen tapahtuman ohella suurin talven 2016 mielenosoituksista oli 30. tammikuuta Helsingiss\xc3\xa4 j\xc3\xa4rjestetty kulkue, johon osallistui parisataa henkil\xc3\xb6\xc3\xa4._NEWLINE_Rajat kiinni! -mielenosoituksissa on puhunut useita poliitikkoja, kuten entinen kansanedustaja James Hirvisaari, perussuomalaisten varapuheenjohtaja Sebastian Tynkkynen, saman puolueen kansanedustajat Teuvo Hakkarainen ja Olli Immonen, sek\xc3\xa4 Sinivalkoisen Rintaman kaupunginvaltuutettu Olavi M\xc3\xa4enp\xc3\xa4\xc3\xa4 Puhujina ovat olleet my\xc3\xb6s muun muassa kirjailija Klaus Elovaara sek\xc3\xa4 kansalaisaktivistit Seppo Lehto ja Junes Lokka.\n_START_SECTION_\nLoppuvuosi 2016\n_START_PARAGRAPH_\nRajat Kiinni! -kansanliike osallistui Vuosaaren 10. syyskuuta 2016 mielenosoitukseen yhten\xc3\xa4 Pidet\xc3\xa4\xc3\xa4n Suomi Suomena! -mielenosoituksen j\xc3\xa4rjest\xc3\xa4j\xc3\xa4n\xc3\xa4.  Liike kritisoi Peli Poikki! -mielenosoitusta omalla mielenosoituksellaan Helsingiss\xc3\xa4 24. syyskuuta 2016.\n_START_SECTION_\nVuosi 2017\n_START_PARAGRAPH_\nHelsingin Sanomat raportoi 11. maaliskuuta 2017 Rajat Kiinni! -kansanliikkeen osallistuneen "Puhdistus"-mielenosoitukseen Helsingiss\xc3\xa4.\n_START_SECTION_\nVastamielenosoitukset\n_START_PARAGRAPH_\nRajojen sulkemista vaatineet mielenosoitukset synnyttiv\xc3\xa4t my\xc3\xb6s vastamielenosoituksia. Lokakuun alussa Tornioon kokoontui noin 150 ihmist\xc3\xa4 avoimen ja rajattoman Tornio\xe2\x80\x93Haaparannan puolesta. Syksyll\xc3\xa4 vastamielenosoituksia j\xc3\xa4rjestettiin my\xc3\xb6s ainakin Tampereella, Lahdessa ja Jyv\xc3\xa4skyl\xc3\xa4ss\xc3\xa4. Avoin Lahti -tapahtumassa oli noin 600 ja Tampereella hieman toistasataa vastamielenosoittajaa. Lokakuun alussa Helsingin Narinkkatorilla j\xc3\xa4rjestettiin samanaikaisesti noin 200 osallistujan Rajat kiinni! -mielenosoitus sek\xc3\xa4 300 ihmisen Loppu rasismille -mielenosoitus. Poliisi otti kiinni kuusi henkil\xc3\xb6\xc3\xa4, jotka edustivat eri osapuolia._NEWLINE_Tammikuussa 2016 Helsingiss\xc3\xa4 j\xc3\xa4rjestetyn kulkueen yhteydess\xc3\xa4 pidetty vastamielenosoitus ker\xc3\xa4si paikalle noin 300 osallistujaa, joista kymmenkunta keppihevosin varustautunutta naista poistettiin paikalta. Helmikuun alussa Sein\xc3\xa4joella j\xc3\xa4rjestetyn yleiseurooppalaisen tapahtuman kanssa pidettiin samaan aikaan Ei rasismia minun nimiss\xc3\xa4ni! -vastamielenosoitus, johon osallistui noin sata ihmist\xc3\xa4. Kev\xc3\xa4\xc3\xa4n aikana vastamielenosoituksia j\xc3\xa4rjestettiin my\xc3\xb6s muun muassa Kokkolassa, jossa paikalla oli noin 40 henke\xc3\xa4, sek\xc3\xa4 Porissa, Tampereella ja Rovaniemell\xc3\xa4, joissa n\xc3\xa4htiin paikallisten Loldiers of Odin -ryhmien klovneiksi pukeutuneita mielenosoittajia. Rovaniemell\xc3\xa4 poliisi vei putkaan yhden pellen ja Tampereella kaksi._NEWLINE_Vastamielenosoituksissa ovat puhuneet muun muassa kansanedustajat Ville Niinist\xc3\xb6 ja Erkki Tuomioja sek\xc3\xa4 pastori Kai Sadinmaa ja ruotsalainen professori Peter Waara.\n_START_SECTION_\nTurun kaupunginvaltuuston h\xc3\xa4irint\xc3\xa4\n_START_PARAGRAPH_\nTurussa Rajat kiinni! -liike j\xc3\xa4rjesti lokakuusta 2015 alkaen s\xc3\xa4\xc3\xa4nn\xc3\xb6llisi\xc3\xa4 parinkymmenen hengen mielenilmauksia kaupungintalon ulkopuolella Turun kaupunginvaltuuston kokousten aikana. _NEWLINE_Iskulauseiden lis\xc3\xa4ksi mielenosoittajat ovat h\xc3\xa4irinneet valtuuston kokouksia muun muassa torvia soittamalla. Silminn\xc3\xa4k\xc3\xb6ij\xc3\xb6iden mukaan paikalla on my\xc3\xb6s huudettu natsi-Saksan tuhoamisleireihin viittaavaa iskulausetta \xe2\x80\x9dRajat kiinni, uunit auki!\xe2\x80\x9d. J\xc3\xa4rjestyst\xc3\xa4 ovat kaupungin omien vahtimestarien lis\xc3\xa4ksi olleet turvaamassa my\xc3\xb6s yksityiset vartijat sek\xc3\xa4 poliisi._NEWLINE_Tammikuun lopussa Turun kaupunginvaltuuston puheenjohtaja Olli A. Manni ilmoitti kova\xc3\xa4\xc3\xa4nisten mielenosoitusten h\xc3\xa4iritsev\xc3\xa4n valtuuston ty\xc3\xb6skentely\xc3\xa4 niin, ett\xc3\xa4 h\xc3\xa4n olisi valmis est\xc3\xa4m\xc3\xa4\xc3\xa4n mielenosoittajien p\xc3\xa4\xc3\xa4syn istuntosalin ikkunoiden alle. Manni ei my\xc3\xb6sk\xc3\xa4\xc3\xa4n pit\xc3\xa4nyt viikoittain toistuvia tilaisuuksia en\xc3\xa4\xc3\xa4 mielenosoituksina vaan pelkk\xc3\xa4n\xc3\xa4 haitantekona. My\xc3\xb6s useiden muiden kaupunginvaltuutettujen, kuten Ilkka Kantolan, Li Anderssonin ja Janina Anderssonin mukaan mielenosoitukset h\xc3\xa4iritsiv\xc3\xa4t ty\xc3\xb6skentely\xc3\xa4, koska metel\xc3\xb6inti est\xc3\xa4\xc3\xa4 puheiden kuulemisen, mutta he eiv\xc3\xa4t kuitenkaan olleet valmiit kielt\xc3\xa4m\xc3\xa4\xc3\xa4n niit\xc3\xa4. Kaupungintalon edustalla on n\xc3\xa4hty my\xc3\xb6s vastamielenosoituksia. Maaliskuussa Turun kaupunki perui kolme hallinnoimiensa kiinteist\xc3\xb6jen tilavarausta, koska niiss\xc3\xa4 j\xc3\xa4rjestett\xc3\xa4viksi aiottujen Rajat kiinni! -keskustelutilaisuuksien teemat eiv\xc3\xa4t soveltuneet kaupungin arvomaailmaan. Varaukset oli liikkeen sijasta tehty Maskussa toimivan s\xc3\xa4hk\xc3\xb6alan yrityksen nimiss\xc3\xa4._NEWLINE_Turun aktiiveista ainakin Mario Argenta on siirtynyt sittemmin Suomi Ensin! -yhdistykseen.\n_START_SECTION_\nMielenosoitukset urheiluseuraa vastaan\n_START_PARAGRAPH_\nHelsingin Tapanilassa Rajat kiinni! -liike piti helmikuusta 2016 l\xc3\xa4htien useita urheiluseura Tapanilan Er\xc3\xa4\xc3\xa4 vastaan suunnattuja mielenosoituksia, sen j\xc3\xa4rjestetty\xc3\xa4 turvapaikanhakijoille tarkoitettuja karatekursseja. Seura sai jo ennen mielenosoitusten alkua runsaasti vihapostia liikkeen aktiiveilta. Kova\xc3\xa4\xc3\xa4niset mielenosoitukset ovat aiheuttaneet h\xc3\xa4iri\xc3\xb6t\xc3\xa4 Tapanilan liikuntahallin muille k\xc3\xa4ytt\xc3\xa4jille, muun muassa lasten on kerrottu pel\xc3\xa4nneen niit\xc3\xa4. Lis\xc3\xa4ksi huhtikuussa liikuntahallin kahvilan ty\xc3\xb6ntekij\xc3\xa4\xc3\xa4 h\xc3\xa4irittiin niin, ett\xc3\xa4 poliisi tutkii tapausta kunnianloukkauksena. Mielenosoituksissa on ollut mukana my\xc3\xb6s Soldiers of Odin -katupartion virolaisia j\xc3\xa4seni\xc3\xa4. H\xc3\xa4iri\xc3\xb6ist\xc3\xa4 huolimatta poliisi ei suostunut siirt\xc3\xa4m\xc3\xa4\xc3\xa4n mielenosoittajia pois liikuntahallin edustalta._NEWLINE_Tapanilan mielenosoitusten p\xc3\xa4\xc3\xa4asialliseksi j\xc3\xa4rjest\xc3\xa4j\xc3\xa4ksi voidaan katsoa Marco de Wit, joka sittemmin siirtyi Suomi Ensin! -yhdistykseen.\n_START_SECTION_\nTelevisioesiintyminen\n_START_PARAGRAPH_\nTammikuussa 2016 syntyi kohu, kun Yleisradion Aamu-TV oli pyyt\xc3\xa4nyt vieraakseen Rajat kiinni! -liikkeen perustajaj\xc3\xa4senet Susanna Kaukisen ja Pekka Kemppaisen. Paheksuntaa her\xc3\xa4tti, ett\xc3\xa4 haastattelussa ei kysytty kriittisi\xc3\xa4 kysymyksi\xc3\xa4 liikkeen rasistisesta ideologiasta. Kaukinen oli aiemmin hyllytetty MV-lehden avustajien joukosta "rotuhygieniajuttujen" takia. Yleisradio pahoitteli my\xc3\xb6hemmin tapahtunutta, todeten ettei haastattelu \xe2\x80\x9dmennyt putkeen\xe2\x80\x9d._NEWLINE_Marco de Witin luotsaaman Suomi Ensin! -liikkeen tiedotuskanavaksi my\xc3\xb6hemmin muodostunut Kansanliike.net julkaisi omana n\xc3\xa4kemyksen\xc3\xa4\xc3\xa4n tiedonannon, jossa se ilmoitti, etteiv\xc3\xa4t liikkeen perustajiin kuuluvat Kaukinen ja Kemppainen ole liikkeen virallisia edustajia.\n_START_SECTION_\nMuita kohuja\n_START_PARAGRAPH_\nSyyskuussa Torniossa j\xc3\xa4rjestetyiss\xc3\xa4 mielenosoituksissa n\xc3\xa4kyi runsaasti Suomen j\xc3\xa4\xc3\xa4kiekkomaajoukkueen fanipaitoja, jonka j\xc3\xa4lkeen Suomen j\xc3\xa4\xc3\xa4kiekkoliitto pyysi k\xc3\xa4ytt\xc3\xa4m\xc3\xa4\xc3\xa4n niit\xc3\xa4 mielenosoitusten sijaan j\xc3\xa4\xc3\xa4kiekkokatsomoissa. Entinen maajoukkuej\xc3\xa4\xc3\xa4kiekkoilija ja kansanedustaja Sinuhe Wallinheimo oli jo aikaisemmin todennut kiekkoleijonan olevan \xe2\x80\x9dkansainv\xc3\xa4linen ja suvaitsevainen\xe2\x80\x9d. Hallituspuolue perussuomalaisten paikallispoliitikko ja kansanedustaja Lea M\xc3\xa4kip\xc3\xa4\xc3\xa4n eritysavustaja Terhi Kiemunki her\xc3\xa4tti samaan aikaan huomiota j\xc3\xa4rjest\xc3\xa4ess\xc3\xa4\xc3\xa4n bussikuljetusta Tornion mielenosoitukseen, jossa vaadittiin rajojen sulkemisen lis\xc3\xa4ksi hallituksen eroa. My\xc3\xb6hemmin Kiemunki selitti kohua v\xc3\xa4\xc3\xa4rink\xc3\xa4sityksell\xc3\xa4._NEWLINE_Joulukuussa 2015 Tikkurilan seurakunta vapautti ty\xc3\xb6teht\xc3\xa4vist\xc3\xa4\xc3\xa4n liikkeen aktiivin, joka oli Facebook-viestiss\xc3\xa4\xc3\xa4n uhannut polttaa ty\xc3\xb6paikkansa Vantaan Pyh\xc3\xa4n Laurin kirkon ja sylke\xc3\xa4 turvapaikanhakijoille tarjottavaan joulupuuroon. Ty\xc3\xb6ntekij\xc3\xa4 irtisanottiin my\xc3\xb6hemmin seuraavana kev\xc3\xa4\xc3\xa4n\xc3\xa4 rasististen kirjoitusten jatkuttua._NEWLINE_Tammikuussa 2016 kaksi hoitoalalla ty\xc3\xb6skentelev\xc3\xa4\xc3\xa4 naista perusti Street Patrol -nimisen katupartion, joka ilmoitti irtisanoutuvansa rasismista ja ottavansa j\xc3\xa4seniksi vain henkil\xc3\xb6it\xc3\xa4, jotka eiv\xc3\xa4t ole syyllistyneet rikoksiin tai vihakirjoituksiin. Pian kuitenkin k\xc3\xa4vi ilmi, ett\xc3\xa4 molemmat perustajat olivat kirjoittaneet rasistisia kannanottoja muun muassa Rajat kiinni! -liikkeen Facebook-ryhm\xc3\xa4\xc3\xa4n._NEWLINE_Helsingin Narinkkatorilla pidettiin 30. tammikuuta Rajat kiinni! -liikkeen j\xc3\xa4rjest\xc3\xa4m\xc3\xa4 Naisrauhaa-mielenosoitus, jonka kutsussa viitattiin kirjailija Minna Canthiin. Suomen johtavan Canth-tutkijan kirjallisuushistorioitsija Minna Maijalan mukaan h\xc3\xa4n ei kuitenkaan olisi kannattanut liikkeen toimintatapoja ja ideologiaa. Samaan tapahtumaan liittyneess\xc3\xa4 kulkueessa kannettiin ristej\xc3\xa4, jonka j\xc3\xa4lkeen Suomen evankelis-luterilainen kirkko ilmoitti, etteiv\xc3\xa4t rasistiset mielenosoitukset ole oikea paikka kristinuskon symboleille. Rajat kiinni! -liike kiisti mielenosoituksen olleen rasistinen ja ilmoitti tekev\xc3\xa4ns\xc3\xa4 rikosilmoituksen syytt\xc3\xa4en kirkkoa kunnianloukkauksesta. Kirkon viestint\xc3\xa4p\xc3\xa4\xc3\xa4llik\xc3\xb6n mukaan taas liikkeen rasistisuudesta ei pit\xc3\xa4isi olla mink\xc3\xa4\xc3\xa4nlaista ep\xc3\xa4ilyst\xc3\xa4. Ty\xc3\xb6t\xc3\xa4\xc3\xa4n tekev\xc3\xa4  naistoimittaja kertoi joutuneensa Naisrauha-tapahtumassa uusnatsien solvaamaksi ja t\xc3\xb6nim\xc3\xa4ksi. Narinkkatorin mielenosoitusta h\xc3\xa4iritsiv\xc3\xa4t keppihevosilla varustautuneet naiset, jotka poliisi poisti paikalta. Kolme vastamielenosoittajiin kuulunutta huutelijaa otettiin kiinni. Maaliskuussa puolestaan perussuomalaisten varapuheenjohtaja Sebastian Tynkkynen teki rikosilmoituksen, kun h\xc3\xa4nt\xc3\xa4 oli Narinkkatorilla j\xc3\xa4rjestetyss\xc3\xa4 mielenosoituksessa kutsuttu rasistiksi._NEWLINE_Helmikuun lopussa 2016 Kirkkohallituksen Helsingin Etel\xc3\xa4rannassa sijaitseva toimitalo uhattiin r\xc3\xa4j\xc3\xa4ytt\xc3\xa4\xc3\xa4 ja polttaa, ellei kirkko ilmoita tukevansa Rajat kiinni! -liikett\xc3\xa4. Lis\xc3\xa4ksi viestiss\xc3\xa4 uhattiin puukottaa kirkkohallituksen ty\xc3\xb6ntekij\xc3\xb6it\xc3\xa4. Kirkkohallituksen turvatoimia kiristettiin uhkauksen j\xc3\xa4lkeen, mutta poliisin mukaan uhkaus ei ollut varteenotettava. Maaliskuussa liike hy\xc3\xb6kk\xc3\xa4si rajusti Orkla Foods Finlandia vastaan, yhti\xc3\xb6n mainoskampanjassa olleen tummaihoisen suomalaisen naisen takia._NEWLINE_Huhtikuussa 2016 kohua her\xc3\xa4tti Rovaniemen Rajat kiinni! -mielenosoitukseen osallistunut kokoomuksen paikallispoliitikko, joka esiintyi sodanaikaisessa asepuvussa Suomi-konepistoolin ja puukon kanssa._NEWLINE_Toukokuussa 2016 syntyi kohu, kun liikkeen johtohahmo Pekka Kemppainen lis\xc3\xa4si kansanedustaja Li Anderssonin (vas.) Facebook-sivulle kuvan irtileikattua p\xc3\xa4\xc3\xa4t\xc3\xa4 roikottavasta Isis-terroristista. Kuvassa p\xc3\xa4\xc3\xa4n tilalle oli muokattu Anderssonin p\xc3\xa4\xc3\xa4. Andersson koki kuvan uhkaavaksi ja teki rikosilmoituksen. Syyskuussa Pekka Kemppainen otettiin kiinni Helsingin mielenosoituksessa.\n_START_SECTION_\nKritiikki\n_START_PARAGRAPH_\nRajat kiinni! -liikett\xc3\xa4 on arvosteltu rasistisuudesta  ja siit\xc3\xa4, ett\xc3\xa4 se k\xc3\xa4ytt\xc3\xa4\xc3\xa4 seksuaalirikoksia ja naisiin kohdistuvaa v\xc3\xa4kivaltaa tekosyyn\xc3\xa4 rasismin suoltamiseen ja kiihottamiseen kansanryhm\xc3\xa4\xc3\xa4 vastaan. Liikett\xc3\xa4 on kutsuttu my\xc3\xb6s tekopyh\xc3\xa4ksi, koska sen tilaisuuksien j\xc3\xa4rjest\xc3\xa4jin\xc3\xa4 ja puhujina on ollut naisiin kohdistuneista v\xc3\xa4kivaltarikoksista tuomittuja.  Liikkeen julkinen Facebook-ryhm\xc3\xa4 on my\xc3\xb6s her\xc3\xa4tt\xc3\xa4nyt runsaasti paheksuntaa rasismin ja jopa v\xc3\xa4kivaltaan yllytt\xc3\xa4v\xc3\xa4n sis\xc3\xa4lt\xc3\xb6ns\xc3\xa4 vuoksi. Ryhm\xc3\xa4ss\xc3\xa4 on esitetty tappouhkauksia muun muassa poliisiylijohtaja Seppo Kolehmaiselle sek\xc3\xa4 sis\xc3\xa4ministeri Petteri Orpolle. Liikkeen Ryhm\xc3\xa4\xc3\xa4n kuuluu my\xc3\xb6s poliitikkoja, kuten perussuomalaisten kansanedustajat Juho Eerola, Olli Immonen, Mika Niikko ja Teuvo Hakkarainen._NEWLINE_Poliisia puolestaan on syytetty vastamielenosoittajien sananvapauden rajoittamisesta. Vastamielenosoittajia on usein poistettu paikalta tai jopa otettu kiinni heid\xc3\xa4n mielest\xc3\xa4\xc3\xa4n kevyin perustein. Vertailukohtana on k\xc3\xa4ytetty muun muassa Pride-kulkueita, joiden yhteydess\xc3\xa4 vastamielenosoittajien on annettu rauhassa ilmaista mielipiteit\xc3\xa4\xc3\xa4n. Rajat kiinni! -liikett\xc3\xa4 vastustaneita on poistettu paikalta ainakin Helsingiss\xc3\xa4, Tampereella ja Rovaniemell\xc3\xa4, jossa poliisi oli my\xc3\xb6s pyyt\xc3\xa4nyt vastamielenosoitusta lopettamaan ennen Rajat kiinni! -tapahtuman alkua. On my\xc3\xb6s esitetty v\xc3\xa4itteit\xc3\xa4, etteiv\xc3\xa4t viranomaiset anna vastamielenosoituksille lupaa Rajat kiinni! -tapahtumien l\xc3\xa4heisyyteen. Huhtikuussa 2016 poliisin toimista tehtiin kantelu eduskunnan oikeusasiamiehelle.'